שי פיטובסקי

שי פיטובסקי (נולד ב-1976) הוא במאי ומחזאי תיאטרון ישראלי. שי פיטובסקי נולד וגדל ברמת גן. סבו, משה פיטובסקי, עלה לישראל מפולין. אביו היה יבואן ממתקים ואמו גננת. שי פיטובסקי למד בתיכון אהל שם, בצה"ל שירת בצנחנים. בתום שירותו הצבאי למד קופירייטינג וכעבור זמן קצר התמנה למנהל קריאטיב במשרד הפרסום זרמון-גולדמן, בו עבד במשך שש שנים. בהיותו בן 28 נפטר אביו, מה שגרם לו להבין שהזמן הוא מצרך יקר ועליו לנהוג בהתאם לנטיות ליבו. הוא למד תיאטרון במשך ארבע שנים בסמינר הקיבוצים. המחזה הראשון שביים, "עשרים עשר", הועלה בפסטיבל "פותחים במה" של בית ליסין ב-2002. הוא כתב את המחזה "גריניץ'", שמספר על שני פקידים שמנהלים את העולם בעזרת אופניים. הוא העלה את "גריניץ'" בסיום השנה הראשונה ללימודיו בעזרת סטודנטים למשחק מהסמינר. ההצגה רצה במשך שלוש שנים בתיאטרון הערבי-עברי ביפו. אחר-כך ביים את המחזה "זה כמו להרוס רק הפוך", שהועלה בפסטיבל עכו וזכה בציון לשבח. פיטובסקי העלה את המחזה "התקלה" מאת פרידריך דירנמאט, כתרגיל בימוי בסמינר הקיבוצים. ההצגה "התקלה" זכתה בשלושה פרסי קיפוד הזהב להצגות הפרינג' לשנת 2008/9: בקטגוריות ההצגה, הבמאי והתלבושות, היא ממשיכה ורצה בקאמרי עד היום. הוא ביים את ההצגה "הרפתקה בקרקס", שעלתה בפסטיבל חיפה להצגות ילדים והמשיכה ורצה בתיאטרון אורנה פורת וזכתה בהצגת השנה. פיטובסקי הנהיג את קבוצת צעירי הבימה (מיסודו של אילן רונן) במשך 7 שנים. הקבוצה כללה את שחר רז, לאה גלפנשטיין, אייל רדושיצקי, אלינור פלקסמן, הראל מורד, נעמה ארמון, יובל שלומוביץ', ועודד אהרליך. ההפקה הראשונה של קבוצת צעירי הבימה הייתה המחזה "החוטם", פרי עטו של ניקולאי גוגול. בשנת לימודיו האחרונה עיבד את ספר הילדים של נחום גוטמן "מעשה שתחילתו בחמור וסופו ארי דורס", למחזה בשם "ביאטריצ'ה". הוא העלה את "ביאטריצ'ה" בכיכובם של תלמדי שנה ג' בסמינר הקיבוצים, ההצגה המשיכה ורצה בצוותא. אחר-כך ביים את "מסייה דה פורסנייאק" של מולייר, אותו הציג עם קבוצת צעירי הבימה. ביחד עם קבוצת צעירי הבימה ושחר פנקס, העלה את "ארץ חדשה", שנוצרה כחלק מפסטיבל אירופי בנושא פליטים. ההצגה הופיעה בפסטיבלים שונים בעולם. "ארץ חדשה" נוצרה בעקבות מפגשים שבועיים עם נוער מדארפור. ב-2012 פיטובסקי עיבד את הספר "לא אשנא" פרי עטו של עז א-דין אבו אל-עייש. המחזה עלה כהצגת יחיד של גסאן עבאס, בבימויו של פיטובסקי בתיאטרון הבימה וכיום הוא מופיע בארצות הברית. ב-2013 ביים ועיבד את המחזה "השבועה" על פי מעשיה יהודית מימי הביניים, ההצגה הועלתה בתיאטרון הבימה. ב- 2015 ביים פיטובסקי את ההצגה "עשר דקות מהבית", מחזה מאת מאיה ערד יסעור לציון 20 שנה לרצח יצחק רבין. ב-2016 הוא מונה למנהל אמנותי של "תיאטרון אלעד", תיאטרון אילת והערבה ועבר עם משפחתו לקיבוץ אילות, יחד עימו עברו לדרום השחקנית נעמה ארמון והשחקן רוי קלדרון. בשנים האחרונות המשיך פיטובסקי לחקור את גבולות התיאטרון וביחד עם שחקניו יצר את "'ירמה לאור ירח" מאת לורקה - הצגה מתגלגלת למרגלות הרי אילת, הצגת מסע בה הקהל עוקב אחרי הדמיות אל תוך המדבר, "מעבר להרים" הצגה לילדים המאגדת 4 סיפורים פילוסופיים (מסין, טיבט, פולין ואנגליה), "הזקן והים" קונצרט תיאטרלי בעיניים מכוסות - הצגה בה הקהל יושב עם עיניים מכוסות לאורך כל ההצגה וחווה את הסיפור של המינגוויי רק בעזרת הדמיון. כמו כן הוא מלמד ילדים כתיבת מחזות, מנחה ומשחק בתיאטרון אימפרוביזציה "פלייבק". שי פיטובסקי נשוי למאיה, מטפלת ברפואה סינית והם מתגוררים בקיבוץ אילות. בסתיו 2022 הוציא אלבום בכורה בשם "עכשיו אני כאן" . שי פיטובסקי, ברשת החברתית פייסבוק שי פיטובסקי, באתר ספוטיפיי שי פיטובסקי, בארכיון הבימה רון שוורץ, גלובס, רוחות מדבר, נובמבר 2016 שי הרלב, שי פיטובסקי: "אני לא בתחרות עם הטלוויזיה", באתר הארץ, 7 בינואר 2013 יערה רובינזון, משחקים קבוצתיים: ריאיון עם שי פיטובסקי, באתר nrg מעריב, 17 במרץ 2011 ציפי שוחט, שי פיטובסקי מנהיג את צעירי הבימה, באתר הארץ, 17 בנובמבר 2009 מיכאל הנדלזלץ, "החוטם" מונע ממך לעקם את האף, באתר הארץ, 29 בדצמבר 2009 ורד לי, חייו של הפליט מדרפור הפכו להצגה, באתר הארץ, 2 בדצמבר 2011 טל פרי, ‏המחזה "ארץ חדשה" מכריח את הצופה להביט בראי, באתר גלובס, 12 בפברואר 2012 צבי גורן, ביאטריצ'ה – תיאטרון של יצירה, באתר הבמה, 20 ביולי 2008 מיכל בעדני בן-שישו, תקלה מופלאה בתיאטרון צוותא, באתר הארץ, 29 בנובמבר 2008 סמדר פלד, ‏קרבות בימה: סיפורו של ד"ר אבו אל עייש עולה כמחזה, באתר ‏מאקו‏, 19 באוקטובר 2012 על פיטובסקי באתר הבמה אמי - שי פיטובסקי - הקליפ, סרטון בערוץ "שי פיטובסקי", באתר יוטיוב (אורך: 02:47)